Ross Sisters

The Ross Sisters var en trio bestående av tre søstre som sang, danset og drev med akrobatikk, fra ca. 1940 og fremover.

På scenen kalte de seg Aggie Ross, Elmira Ross og Maggie Ross, men egentlig het de Veda Victoria Ross, Dixie Jewel Ross og Betsy Ann Ross. De nådde høydepunktet i karrieren da de medvirket i den populære filmen Broadway Rhythm (1944). Filmklippet der The Ross Sisters danser det som ble omtalt som «en akrobatisk dans» har i nyere tid hatt mange visninger på nettstedet YouTube, og har blant annet blitt brukt i filmen Entertainment! III fra 1994. 

Medlemmene
Søstrene ble født i det vestlige Texas; de var døtre av Charles Adolphus og Veda Cordelia Ross. Helt siden barndommen brukte de tre søstrene mange forskjellige fornavn både privat – herunder i folkeregisteret – og på scenen, og de brukte også hverandres navn samt navnet på en eldre søster som døde i spedbarnsalderen. 

Den første presseomtalen av søstrene kom i forbindelse med at de opptrådte i Boston i 1942. En anmelder i tidsskriftet Billboard skrev at søstrenes to numre i forestillingen var «sensational». 

I mai 1943 stod de for første gang på scenen i New York City, og i de påfølgende årene ble de stadig mer populære. 

I 1946 dro de til Europa med passasjerskipet «Queen Mary». De ankom England i september 1946, og få uker senere opptrådte de på en festforestilling på London Palladium der det britiske kongeparet satt i kongelosjen. Søstrene medvirket i vaudevilleforestillingen «Piccadilly Hayride» i London fra 1946 til 1948. Det var dem som opprinnelig spilte inn sangen «Five Minutes More» på plate. Denne sangen er senere også blitt sunget av Frank Sinatra. 

 Betsy Ann Ross 
Betsy Ann Ross ble født 26. juni 1926 i Colorado City i Texas. Den 11. januar 1947 giftet hun seg med med den amerikanske danseren Robert «Bunny» Hightower. Han hadde tidligere vært gift med danseren Vera-Ellen, som er mest kjent som søsteren til Rosemary Clooney i White Christmas. Han var alkoholiker og led av schizofreni. Ved flere anledninger slo han Betsy til hun nesten døde. De hadde en sønn sammen som het Dana. Paret opptrådte sammen i flere episoder av det populære TV-programmet The Ed Sullivan Show. 

 Veda Victoria (Vickie) Ross 
Veda Victoria (Vickie) Ross ble født 8. november 1927 i Roscoe i Texas. Hun giftet seg med dukkeføreren Robert Lamouret i Paris den 10. mars 1950. De fikk to døtre sammen. Han døde i 1959, og hun giftet seg senere på nytt med Bob Hender; de skilte seg i 1973. 

 Dixie Jewel Ross 
Dixie Jewel Ross ble født den 9. august 1929 i Loraine i Texas. Hun giftet seg 10. juli 1948 med den engelske danseren Richard (Dickie) Henderson (1922–1985). Dixie døde den 10. juli 1963, 33 år gammel, og ble gravlagt på Gunnersbury Cemetery i London i England. 

 Referanser 

Kategori:Musikkgrupper fra USA